S-282/2021

I.

Mál þetta, sem dómtekið var 24. mars sl., er höfðað af lögreglustjóranum á Suðurnesjum með ákæru útgefinni 2. febrúar 2021 á hendur T-kk-þgf H-kk-þgf Þ-kk-þgf, kt. 000000- 0000, [...], [...],,, fyrir þjófnað, með því að hafa föstudaginn 18. janúar 2019, í heimildarleysi farið inn um neyðarútgang á bakhlið þvottahúss Bláa Lónsins, [...], gengið þar inn og tekið þar ófrjálsri hendi eftirtalda muni: 1 stk. Yato verkfæraskápur, 1 stk. sexkantasett, 1 stk. járnsög, 1 stk. kúbein, 1 stk. Safe 61 bitasett, 1 stk. M12 borvél, 1 stk. Toptul 15“skiptilykill, 1 stk. Toptul 18“ skiptilykill, 1 stk. munn hamar, 1 stk. 11“ langnefja töng, 1 stk. málband 5 m, 1 stk. LED- ljós MAG 3, 1 stk. vatnspumputöng 300 mm, 1 stk. vatnspumputöng XL, 1 stk. Kannegiesser töng, 1 stk. Schaerer Coffee Joy kaffivél (raðnr. 010586) og american dryer ADE 170 legur, allt að verðmæti kr. 490.989.

Telst háttsemi þessi varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu Bláa Lónsins hf., kt. 000000- 0000, er gerð sú krafa að ákærði verði dæmdur til að greiða skaðabætur, samtals að fjárhæð kr. 490.989,-, með vöxtum skv. 8. gr. laga nr. 38/2001 um vexti og verðtryggingu frá 18. janúar 2019 til 27. desember 2020 en með dráttarvöxtum skv. 1. mgr. 6. gr., sbr. 9. gr. laga nr. 38/2001 um vexti og verðtryggingu frá þeim degi til greiðsludags auk málskostnaðar.“

II.

Við þingfestingu málsins var ekki sótt þing af hálfu ákærða og hann tilkynnti ekki um lögmæt forföll. En þess var skýrlega getið í fyrirkalli að fjarvist ákærða yrði metin til jafns við það að hann viðurkenndi að hafa framið brot það sem hann er ákærður fyrir og dómur yrði lagður á málið að honum fjarstöddum, sbr. 161. gr. laga nr. 88/2008 um meðferð sakamála. En ákæra ásamt fyrirkalli var birt á lögheimili ákærða.

Ákæra er í samræmi við rannsóknargögn málsins og þykir því sannað að ákærði hafi gerst sekur um þá háttsemi sem honum er gefin að sök í ákæru og brot hans er þar réttilega heimfært til refsiákvæða.

Samkvæmt framlögðu sakavottorði ákærða dags. 2. febrúar 2021 nær sakarferill ákærða aftur til ársins 1994 en í janúar það ár var ákærði dæmdur í 30 daga skilorðsbundið varðhald fyrir nytjastuld og tilraun til nytjastuldar. Í febrúar sama ár var ákærði dæmdur í 60 daga skilorðsbundið varðhald fyrir þjófnað. Í september 1996 var ákærði dæmdur í þriggja mánaða fangelsi fyrir þjófnað og í nóvember 1999 var hann dæmdur í 30 daga skilorðsbundið fangelsi fyrir þjófnað. Í júní 2009 var ákærði dæmdur í fjögurra mánaða fangelsi fyrir fjársvik og í júní 2010 var hann dæmdur í sex mánaða fangelsi fyrir þjófnað o. fl. og þá var skilorðsdómurinn frá 2009 dæmdur upp. Í september 2011 var ákærði dæmdur í sex mánaða fangelsi og sviptur ökurétti fyrir þjófnað, nytjastuld og fíkniefnaakstur. Í mars 2013 var ákærði dæmdur til sektargreiðslu og sviptur ökurétti fyrir fíkniefnakstur og akstur sviptur ökurétti. Í júlí 2013 gekkst ákærði undir sektargreiðslu og sviptingu ökuréttar fyrir fíkniefnaakstur. Í mars 2020 gekkst ákærði undir sektargreiðslu og sviptingu ökuréttar fyrir umferðarlagabrot og í janúar 2021 gekkst ákærði undir sektargreiðslu og sviptingu ökuréttar fyrir fíkniefnaakstur. Brot ákærða sem hann er nú sakfelldur fyrir var framið áður en hann gekkst undir viðurlög árin 2020 og 2021. Því er um hegningarauka að ræða og bera að ákveða refsingu ákærða með hliðsjón af 78. gr. almennra hegningarlaga nr. 19/1940. Með hliðsjón af sakaferli ákærða þykir refsing hans hæfilega ákveðin fangelsi í 60 daga en ekki eru skilyrði til að skilorðsbinda refsinguna.

Í málinu er einkaréttarkrafa Bláa Lónsins hf. en ákærði ber ábyrgð á tjóni kröfuhafa. Er ekki dregið í efa að tjónið sé rétt tilgreint af hans hálfu og ákærði hefur ekki mótmælt kröfunni. Ákærði skal því greiða Bláa Lóninu ehf., kt. 000000- 0000, skaðabætur að höfuðstól 490.989 kr. auk vaxta skv. 8. gr. laga nr. 38/2001 um vexti og verðtryggingu frá 18. janúar 2019 til 24. mars 2021 en með dráttarvöxtum frá þeim degi til greiðsludags. Þá skal ákærði greiða Bláa Lóninu hf. 150.000 kr. í málskostnað, sbr. 3. mgr. 176. gr. laga nr. 88/2008 um meðferð sakamála.

Engan sakarkostnað leiddi af málinu.

I-kk-nf T-kk-nf héraðsdómari kveður upp dóm þennan.

Dómsorð:

Ákærði, T-kk-nf H-kk-nf Þ-kk-nf, sæti fangelsi í 60 daga.

Ákærði greiði Bláa lóninu hf., kt. 000000- 0000, skaðabætur að höfuðstól 490.989 kr. auk vaxta skv. 8. gr. laga nr. 38/2001 um vexti og verðtryggingu frá 18. janúar 2019 til 24. mars 2021 en með dráttarvöxtum frá þeim degi til greiðsludags og 150.000 kr. í málskostnað.

I-kk-nf T-kk-nf